તે એકદમ અડાબીડ જંગલમાં ઝડપભેર દોડી રહી હતી. તેની પાછળ દેડકા જેવું મોઢું ધરાવતો એક અજગર આવી રહ્યો હતો. તેનાથી બચવા એણે પગની ગતિ વધારી દીધી. અચાનક તેના દોડતા પગમાં કશુંક ભેરવાયું અને ઠેંસ વાગી. એ સાથે જ તેનો દેહ હવામાં ફંગોળાયો અને સામે કાદવથી લથબથ તળાવમાં ફેંકાયો. હજુ તો તે જાત સંભાળી ઊભી થાય તે પહેલાં દેડકા જેવું મોઢું ધરાવતા અજગરે તેને પગેથી પકડી લીધી અને ધીમે ધીમે તેના શરીરને વીંટળાવા લાગ્યો. વધતી જતી ભીંસથી બચવા તેણે તરફડીયા મારવા શરૂ કર્યા. છેવટે હતું એટલું જોર એકઠું કરી એણે ચીસ પાડી…‘અ..ક્ષ…ય….’